Predkladacia správa

	V pláne práce vlády SR na rok 2006 sa nachádza úloha označená ako Júl/3, podľa ktorej má Ministerstvo životného prostredia SR predložiť do vlády SR v termíne do 31. 7. 2006 materiál: "Správa o geotermálnom prieskume územia Slovenskej republiky".

	Geotermálna energia je obnoviteľným zdrojom energie, ktorý vedie aj k zníženiu spotreby fosílnych palív, ako sú uhlie, ropa a zemný plyn. Jej využívanie teda znižuje zaťaženie životného prostredia emisiami, ktoré vznikajú pri spaľovaní fosílnych palív.

	Predložený materiál v úvodnej časti rozoberá medzinárodné a slovenské dokumenty a právne akty, ktoré podnecujú k zvýšeniu využívania geotermálnej energie na úkor spotreby fosílnych palív. V ďalších častiach sa zaoberá výskumom a prieskumom geotermálnej energie v SR, ktoré sa začali systematicky realizovať v roku 1971 a plynule pokračujú do súčasnosti.

	Príloha č. 1 je mapou, ktorá vyjadruje, ktoré časti SR sú perspektívne na výskyt a využívania geotermálnej energie, v mape je vyznačených 26 takýchto oblastí. Príloha č. 2 dáva prehľad o dosiahnutých výsledkoch, ktoré sa získali na základe doteraz realizovaných 116 geotermálnych vrtov.

	Predložený materiál je informáciou o doterajších aktivitách pri vyhľadávaní a využívaní geotermálnej energie a bezprostredne neovplyvňuje stav životného prostredia, požiadavky na štátny rozpočet ani stav zamestnanosti. Preto doložku finančných, ekonomických, environmentálnych vplyvov a vplyvov na zamestnanosť a podnikateľské prostredie nepredkladáme.